KOMMISSIONENS FORORDNING (EF) Nr. 2395/97 af 2. december 1997 om fastsættelse af de maksimale beløb for udligningsstøtten for de væsentlige revalueringer af pund sterling, som indtrådte den 5. juni 1997 og den 21. august 1997

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 724/97 af 22. april 1997 om foranstaltninger og udligning i forbindelse med væsentlige revalueringer, der påvirker landbrugsindkomsterne (1), særlig artikel 7, og

ud fra følgende betragtninger:

I henhold til forordning (EF) nr. 724/97 kan medlemsstaterne yde landbrugerne en støtte, som skal udligne virkningerne af en væsentlig revaluering; udligningsstøtten ydes på de betingelser, der er anført i nævnte forordning og i Kommissionens forordning (EF) nr. 805/97 af 2. maj 1997 om gennemførelsesbestemmelser for udligning i forbindelse med væsentlige revalueringer (2);

beløbet for udligningsstøtten bestemmes i henhold til artikel 4, 5 og 6 i forordning (EF) nr. 724/97 og omfatter et hovedbeløb og eventuelt tillægsbeløb i henhold til nævnte forordnings artikel 4, stk. 2, andet afsnit;

for at gøre det lettere at yde støtten, bør det maksimale hovedbeløb af den første rate af udligningsstøtten fastsættes på grundlag af de seneste foreliggende oplysninger om de tilfælde, der indtrådte den 5. juni 1997 og den 21. august 1997 for pund sterling; fastsættelsen af de maksimale beløb foregriber hverken en nedsættelse eller annullering i tilfælde af en forhøjelse af landbrugsomregningskursen i løbet af den i artikel 4, stk. 3, i forordning (EF) nr. 724/97 omhandlede observationsperiode eller muligheden for, at der kan ydes tillægsbeløb i henhold til artikel 3, stk. 2, andet afsnit, i nævnte forordning;

for at forordning (EF) nr. 805/97 kan anvendes, er det nødvendigt at præcisere den periode, der er omhandlet i forordningens artikel 3, stk. 1, så at støtten kan knyttes til en tidligere produktion;

de i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

For Det Forenede Kongerige er det maksimale hovedbeløb af den første rate af udligningsstøtten, jf. artikel 1, stk. 2, i forordning (EF) nr. 805/97, lig med:

- 133,14 mio. ECU, for så vidt angår den væsentlige revaluering, der indtrådte den 5. juni 1997, og

- 155,42 mio. ECU, for så vidt angår den væsentlige revaluering, der indtrådte den 21. august 1997.

Artikel 2

1. De i denne forordning fastsatte beløb fastlægges, uden at det foregriber følgerne af artikel 4, stk. 3, i forordning (EF) nr. 724/97.

2. For ydelse af den udligningsstøtte hvis maksimale beløb er fastsat i nærværende forordning, udløber den periode, der er omhandlet i artikel 3, stk. 1, i forordning (EF) nr. 805/97, senest den 31. august 1997.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. december 1997.

På Kommissionens vegne

Franz FISCHLER

Medlem af Kommissionen

(1) EFT L 108 af 25. 4. 1997, s. 9.

(2) EFT L 115 af 3. 5. 1997, s. 13.